Momente simpatice la Miami Open, la meciul Victoria Azarenka - Peyton Stearns, în turul 2 al competiției din Florida. Bielorusa l-a reperat în loja adversarei sale chiar pe fostul ei iubit, rapperul Redfoo.
Cântărețul a susținut-o pe noua speranță a tenisului american, Peyton Stearns, astfel că Azarenka a crezut că nu vede bine când l-a zărit pe "fostul" în loja cealaltă, bucurându-se de punctele adversarei. Cu toată susținerea noului ei fan, Stearns s-a văzut nevoită să se recunoască învinsă în fața bielorusei după o luptă pe cinste: 7-5, 3-6, 6-4 pentru Vika.
Redfoo și Victoria Azarenka au început să se întâlnească în 2012 și s-au despărțit doi ani mai târziu. Bărbatul a susținut că au luat decizia de comun acord, din cauza programul încărcat.
S-au despărțit în urmă cu 10 ani
După 10 ani de la separare, Stefan Kendal Gordy, alias Redfoo, și-a păstrat pasiunea pentru tenis, iar mai nou este fanul lui Peyton Stearns. A fost a doua oară când rapperul a asistat la un meci jucat de sportiva americană, după ce a susținut-o și la Indian Wells.
"Fostul iubit al Azarenkăi, Redfoo, o susține pe adversara ei, Stearns, în Miami", a scris jurnalistul portughez Jose Morgado pe platforma X. Însă se pare că artistul nu-i poartă noroc noii sale favorite de 22 ani, în precedenta întâlnire Peyton Stearns pierzând din nou la mare luptă: 7-6, 2-6, 6-7, cu Aryna Sabalenka.